section_heading: Zabavni glazbeno-scenski žanr
paragraph_text: Opereta je nastala sredinom 19. stoljeća u Parizu kao laganija i lepršavija verzija opére comique. Utemeljio ju je Hervé (Florimond Ronget), a razvio Jacques Offenbach. Veoma popularnu bečku operetu, na temeljima kako francuske operete, tako i bečkoga Singspiela (glazbenog igrokaza, koji je do umjetničkih vrhunaca doveo Mozart Čarobnom frulom), utemeljio je Franz von Suppè, Dalmatinac iz Splita, a nakon njega taj žanr prihvaćaju Karl Millöcker, te Johann Strauss mlađi, te mnogi drugi, među njima i Ivan pl. Zajc, a u 20. stoljeću Franz Lehár.